Kim Edberg Andersen (NB), 2023-11-09:
Tak for det.
Det er altid en stor fornøjelse at komme på talerstolen efter Alternativet, når vi snakker landbrug, men vi skal bare korrigere nogle ting omkring det faktuelle.
Det er rigtigt, at der i det konventionelle landbrug dør masser af grise hver dag, og det skal vi selvfølgelig have ændret.
Det er oplyst fra Dyrenes Beskyttelse, men det tager vi lige bagefter; det er faktuelt, at den er større.
Hvis man nu skalerer det op, svarer det jo til at stå og bruge som argument, at der dør flere mennesker i Kina hver dag, end der gør i Danmark.
Og ja, det gør der, for der er lidt flere mennesker, så det er jo også fakta.
Når man så står og tørrer den af på, at det er synd for grisene at være i et konventionelt landbrug, glemmer man lige, at hvis vi skal ud at lave alle de her fantastiske veganske retter, tæppebomber vi tingene med sprøjtemidler, for så får vi taget livet af alt det, som egentlig ødelægger den veganske produktion, men det glemmer man også at tage med.
Hvis jeg går tilbage til hr. Søren Egge Rasmussen og Enhedslistens forslag, synes jeg faktisk, at der er rigtig, rigtig mange gode tiltag i det.
Det vil jeg sige.
Jeg kommer ikke til at kunne støtte hele forslaget, for der er nogle ting, hvor vi politisk er uenige, og det handler primært om det første punkt.
Det giver jo god mening.
De her dele er jeg fuldstændig enig med hr. Søren Egge Rasmussen i, og jeg kommer også til at gå meget, meget positivt ind i det.
Så er der nogle ting, hvor vi måske er uenige, f.eks. det her med, hvordan man fastspænder en so, når hun får mange grise.
For som hr. Per Larsen var inde på, er det sådan, at hvis en so får meget få grislinger, er der selvfølgelig ikke så stor risiko for, at den lægger sig på dem, men får den rigtig mange, er risikoen større, alt andet lige og ud fra almindelig matematik.
Jo større område, der er tale om, jo større sandsynlighed er der for, at den ikke ligger på dem.
Jeg tror, landbruget selv er opmærksom på det.
Langt de fleste af de landbrug, jeg har været ude på, og som tager deres arbejde seriøst og går op i dyrevelfærd – for det er der masser af konventionelle landmænd der også gør – er opmærksomme på, at mange grislinger ikke er en god ting som sådan.
Hvis der er 17 i et kuld, er der måske kun livskraft til de 16, og så vil landmanden jo hellere kun have 16.
Men til gengæld tror jeg, at det er godt for grislingen, især i de produktioner, hvor de bliver sorteret ud i størrelser og derved har nemmere ved at kæmpe om at få patterne.
Så får de i hvert fald lige vilkår for at få mælk kontra at blive skubbet væk af en større gris.
For når man får et kuld, uanset om det er ved hunde eller grise, så er der størrelsesforskel, hvad hr. Søren Egge Rasmussen ved, og hvis patterne ikke rækker til – hvilket jo desværre sker, og som landbruget selv er opmærksom på – så vil de små blive skubbet væk.
Så der er det jo god dyrevelfærd, at landmanden så går ud og tager de små i samme størrelse og putter dem hen til en so, så de alle sammen kan få deres mælk.
Så intentionen er jeg fuldstændig enig med hr. Søren Egge Rasmussen i, men der er nogle ting, hvor vi er helt uenige politisk, og det er hr. Søren Egge Rasmussen og jeg på mange områder.
Det ved vi begge, men jeg ved, at hr. Søren Egge Rasmussen er vidende på området.
Derfor lytter jeg gerne, og så vil jeg så mærke efter i maven, om vi så, når vi kommer til tredjebehandlingen, kan stemme for det.
Lige nu vil jeg sige, at jeg ikke kan stemme for det hele.